लोकतंत्र में जनप्रतिनिधि का सम्मान जनता का सम्मान है। राज्य सरकार कुछ महीने पहले अधिकारियों को दिशा-निर्देश भी जारी कर चुकी है कि यदि कोई सांसद या विधायक किसी अधिकारी से मुलाकात करने आते हैं तो वे खड़े होकर उनका स्वागत करें, उनकी बातों को गंभीरता से सुनें और फिर अमल में भी लाएं। उनसे पानी और नाश्ते के लिए भी पूछें। सरकार के इन निर्देशों के बाद भी समस्या बनी हुई है। अगर किसी वरिष्ठ नेता के साथ उपेक्षापूर्ण बरताव होता है तो अधिकारियों की मानसिकता को समझा जा सकता है कि वे अपनी कार्यशैली में परिवर्तन लाने के लिए बिलकुल तैयार नहीं हैं। अब यह शासन को देखना है कि स्थिति में सुधार कैसे लाया जा सकता है। शासन की सफलता के लिए जनप्रतिनिधि का संतोष सबसे आवश्यक है।